《江南三学使诗》
清代·徐元文

人心日已偷，士耻日已忘。郁彼礼义府，俄成赇赂场。

楩梓谁为收，筐箧厚自将。因缘书上考，意气何轩昂。

安知抱玉客，掩涕徒浪浪。吴都信多幸，衔使交琳琅。

刘君奋才杰，高自标门墙。所过列巾卷，训饬故百方。

田君夙英挺，若渴勤搜扬。文体一以变，流风为之昌。

弭节未淹岁，矫矫立士坊。继以连城璧，温雅彰令望。

采采深渊藻，灼灼茂林芳。人思肄朱弦，户有陈青箱。

彼皆奋东国，身近邹鲁乡。圣泽虽已远，笃生尚材良。

教术岂苟同，同于厉冰霜。足令振颓俗，姓氏余辉光。

作者简介：（1634—1691）江南昆山人，字公肃，号立斋。徐乾学弟。顺治十六年殿试第一，授修撰。康熙间历官国子监祭酒、翰林院掌院学士、左都御史，官至文华殿大学士。二十九年，以乾学子侄在籍招权竞利事牵连，休致归里。有《含经堂集》。